گودار: دپاکستان دمرکزي کابينې غونډه دعرب په بحر کې کيږي
وزيراعظم يوسف رضا گيلاني به دگوادر په حدودو کې دمرکزي کابينې ديوې غونډې مشري هم کوي.
د پاکستان وزيراعظم سيد يوسف رضا گيلاني دنهې په ورځ په دوه ورځني سفر دبلوچستان ساحلي ښار گوادر ته رسيدلى دى. ښاغلى گيلاني به دغلته داووم اين ايف سي ايوارډ په کاغذونو لاسليک کوي کوم چې څلورو واړو صوبو دشپږو مياشتو داوږد بحث څخه وروسته په متفقه توگه جوړ کړى ؤ. دپاکستان واکمن گوند پيپلز پارټۍ حکومت دا يو تاريخي ايوارډ گرځولى او ويلي يې دي دوفاقي لاسته راوړنو ويشلو لپاره قام ته ١٩ کله وروسته په يو متفقه او غيرلانجمن قومي مالياتي ايوارډ زيرى ورکول کيږي. په دغه ايوارډ دلاسليکونو لپاره دڅلورو واړو صوبو لمړي وزيراعلي، دخزانې مرکزي وزير او نور اړونده چارواکي هم گوادر ته رسيدلي دي. همدغه راز وزيراعظم يوسف رضا گيلاني به دگوادر په حدودو کې دمرکزي کابينې ديوې غونډې مشري هم کوي. دغه غونډه به دعرب په بحر کې دچارشنبې په ورځ کيږي. دپاکستان په ٦٢ کلن تاريخ کې به دا لمړى ځل وي چې کومه غونډه په پراخه سمندري کې کيږي. په دې لړ کې ديوې شخصي کمپنۍ بحري بيړه جوړه کړل شوې ده چې پکې داجلاس په هکله ټولې تيارۍ سرته رسول شوي دي. ويل شوي دي ددغه غونډې پ ايجنډه کې زياتره دبلوچستان ستونزې شاملې کړل شوي دي. ځينې څيړونکي وايي دعرب دبحر په اوبو کې د دمرکزي کابينې دغونډې کولو سره دپاکستان وزيراعظم نړۍ ته دا پيغام ورکول غواړي چې دگوادر بندرگاه په مکمل توگه تياره او فعاله ده. بايد وويل شي په گوادر کې دچين په مالي مرستې سره دژورو اوبو عصري بندرگاه تير کال کار پيل کړى ؤ او حکومت وايي ددغه بندرگاه له امله به نۀ يواځې دافغانستان او مينځنۍ اسيا دهيوادونو لپاره بلکې دچين لپاره به هم دتجارت يوه اسانه او لنډه لاره برابره شي.